
Marion Lennox

Fortapt i et smil

Oversatt av Hilde Agnete Sandnes


Marion Lennox har skrevet over hundre bøker som er publisert i mer enn hundre land, på tretti språk. Blant hennes internasjonale utmerkelser er den prestisjefylte RITA® award (to ganger!) og RT Book Reviews Career Achievement Award for

«bøker som får oss til å le og lærer oss mye om kjærlighet». Hun forguder familien sin, kajakken og hunden, og hun elsker å ligge på stranden med en bok som noen andre har skrevet!


I dette vanskelige året vil jeg takke Rusty, Seona, Audrey og Murphy for at denne boken ble en realitet. Dere er familiens gledesspredere.  


1

«Hund.»

Det var det første ordet Noah hadde sagt etter at de gikk om bord på fergen. Barn med Downs syndrom var ofte sparsomme med ordene. De store, mørke øynene til fire år gamle Noah registrerte det meste, men han sa ikke så mye.

Og i dag var det så mange ting å ta innover seg. For to dager siden hadde doktor Angus Knox og hans sønn Noah flydd til Birding Isles for å starte på det som Angus håpet skulle bli et nytt og fredelig liv. Han skulle begynne å jobbe som lege på Shearwater Island, en av seks øyer som utgjorde øygruppen.

De hadde vært her en gang før, ved juletider for ni måneder siden. Angus hadde hatt en samtale med det medisinske personalet ved Gannet Island Hospital om ledige stillinger, men det hadde vært en skilsmisse og en barnefordelingssak å ordne opp i før han og sønnen kunne bosette seg der permanent. Nå hadde de kommet for å bli. De hadde hatt to overnattinger på Gannet Island for å gjøre seg kjent med omgivelsene. Så hadde sykepleieren som driftet den lille helseklinikken på Shearwater – Freya Mayberry – kommet for å hente dem. Og nå befant de seg om bord på fergen med kurs for sitt nye hjem.

Sykepleier Freya hadde en tilleggsutdannelse som tillot henne å utføre noen av de akutte oppgavene som vanligvis var forbeholdt legene. Angus hadde sett CV-en hennes og blitt imponert, men på det personlige planet var hun nesten like vanskelig å få i tale som Noah.

Ved første øyekast hadde han tenkt at hun var søt. I papirene hennes sto det at hun var tjuesju år, men hun så yngre ut. Hun var ganske høy,  slank, men likevel muskuløs. Det rødbrune håret og den friske fargen i ansiktet fremhevet de store, grønne øynene, og hun hadde fregner på nesen. Hun var en sykepleier som hadde reist over til Gannet for å ta imot den nye legen hun skulle jobbe sammen med, og han hadde forventet at hun var mer formelt kledd; men hun hadde tydeligvis ikke lest den manualen, siden hun var iført dongerishorts, en ermeløs skjorte som var knyttet sammen i livet, og flippflopper.

Hun så kanskje ikke profesjonell ut, men kommunikasjonsformen hennes var absolutt det. Svarene på spørsmålene hans var korte, og samtalen dreide seg kun om jobben. Det var han som snakket mest.

Likte hun ikke at han skulle begynne å jobbe der? Det kunne i så fall bli problematisk, siden de skulle dele hus den første tiden.

«Hund», gjentok Noah og pekte. Angus flyttet oppmerksomheten fra den søte, men ordfattige sykepleieren til Noahs pekefinger.

Til det som lignet en flytende gjenstand i havet, en mørkebrun masse.

De satt på en benk ute på fergens akterdekk – som de eneste passasjerene på fergen, som hadde plass til tjue stykker. Det var en ekstraordinær fergetur som var satt opp for å frakte de tre passasjerene pluss medisinsk utstyr over til Shearwater. Nå som det skulle ansettes en lege på øya, var målet å få på plass nok utstyr til å drifte et lite lokalsykehus. Angus hadde blitt fortalt at et lite forsamlingshus var i ferd med å bygges om, og utstyret hadde ankommet omtrent samtidig med ham.

Derfor var skrivebord, stoler, et par sykehussenger og mange esker med medisinsk utstyr med på overfarten. Planen var at han og Freya skulle ta seg av den ukompliserte pasientbehandlingen selv, samt førstehånds akuttbehandling, før pasientene eventuelt ble sendt videre til det store lokalsykehuset på Gannet Island. Eller i verste fall inn til Sydney.

Derfor satt de nå bak høye stabler av esker på akterdekket mens skipperen og dekksgutten befant seg foran på fergen.

Den lille sønnen hans stirret fortsatt intenst ut over båtripen på den brune saken i vannet.

Var det en hund?

«Det er bare noe søppel, Noah», sa Angus. Det kunne se ut som et stykke rekved. «Eller kanskje tang og sjøgress.»

Men kvinnen ved siden av ham reiste seg brått og skygget for øynene.

«Nei. Han har rett. Det rørte på seg. Gareth!» Hun sparket av seg sandalene og ropte til fergeskipperen. «Jeg hopper over bord! Stans fergen!»

Og før Angus rakk å reagere, hadde hun rettet et siste blikk på hva det enn var som fløt i vannet og hoppet uti.

Det skjedde så fort at alle bare ble stående og stirre vantro etter henne. Gareth, skipperen, en skjeggete mann i førtiårene, bannet og stanset motoren. Dekksgutten, en gutt på omtrent sytten år, kom med et oppspilt utrop og klatret opp på taket av styrhuset for å se bedre.

«Løp akterut og senk rampen», snappet Gareth til ham, men Angus var allerede på saken.

Han var båtvant. Hadde vokst opp med båter ved sjøen i Sydney. Foreldrene hans hadde eid en luksuriøs seilbåt som de brukte på fritiden. Rampen bak kunne senkes, slik at gjester lett kunne svømme ut fra båten og komme seg om bord igjen.

Denne rampen så ut som om den ble brukt som lasterampe for diverse utstyr. Kanskje den flatbunnede fergen kunne legge til ved en strand? Angus slo ned rampen samtidig som han holdt øye med kvinnen som pløyde gjennom bukten med kurs for … hunden?

Han var fortsatt ikke overbevist om at det var en hund. Hun kunne risikere livet sitt for et stykke vrakgods.

Nei, det var nok å overdrive. For de befant seg ved inngangen til den vide bukten som ledet til havnen i Shearwater. Sjøen var dyp og klar, og rolig nok til at en erfaren svømmer fint ville klare seg.

Og hun var tydeligvis erfaren, tenkte han mens han så den strømlinjeformede skikkelsen hennes nærme seg målet.

Noah klamret seg til hånden hans, som om han var redd. «Hund», gjentok han, og Angus løftet ham opp for at han skulle se bedre.

Men var det så lurt? Kanskje han heller burde ta ham med inn? Hvis det virkelig viste seg å være en hund, var sjansen stor for at den allerede var død. Synet av en død hundekropp som ble dratt om bord, ville ikke bli pent.

Hun hadde sagt at den beveget på seg. Men det kunne skyldes bølgene. Eller det kunne være noe som spiste på et kadaver.

En hai?

Han burde få Noah vekk herfra.

Men han kunne ikke slippe henne med blikket.

Avstanden mellom henne og båten var blitt større.

«Manøvrer nærmere», hørte han seg selv rope. Fergeskipperen slapp svømmeren med blikket og tok kontroll. En ny ordre ble ropt til dekksgutten. Angus oppfattet ikke ordene – han var for fokusert på det som skjedde ute i vannet.

«Hente hund», hvisket Noah, og han holdt sønnen tettere inntil seg.

«Vi vet ikke ennå om det er en hund.»

For Noahs skyld burde han trekke seg tilbake, men det var umulig å ta øynene fra det som foregikk. Han var fristet til å hoppe over bord for å hjelpe henne, men det var ingen andre som kunne ta seg av sønnen.

Men hva skulle han si til Noah hvis …?

«Hun har den!» Angus så det selv, og Gareths rop bekreftet det. «Det er en hund.» Fergen saktnet farten. Skipperen måtte forhindre at kvinnen og hunden ble truffet av bølgeslagene fra båten, eller i verste fall propellen.

Hunden var i live. Angus så at den flytende pelsdotten bakset seg desperat mot redningskvinnen.

Angus hadde en gang hatt en golden retriever. Buddy hadde vært en dyrebar kompis for en tenåringsgutt, men lojaliteten hennes hadde grenset til dumskap. Når Angus dro ut for å surfe med vennene sine, var Buddy overbevist om at han kom til å drukne. Og hvis han ikke bandt henne, kastet hun seg ut i bølgene for å redde ham.

Og klamret seg til ham når hun nådde frem. Første gang det skjedde, var han en tynn og spinkel tolvåring, og Buddy var stor. Angus ble trukket under flere ganger. Han var heldigvis sammen med kamerater som hadde kommet ham til unnsetning, men han husket fortsatt den skremmende følelsen av å bli presset nedover av en hund med panikk.

Han så hva som skjedde nå, og minnene strømmet på. Hunden kjempet for å få et fast grep om Freya. Den måtte være vettskremt. Desperat.

Dekksgutten hadde klatret ned fra taket og stirret måpende på kvinnen ute i vannet. De var omtrent tjue meter unna, og Gareth hadde slått av motoren.

Angus hadde hilst på dekksgutten da de gikk om bord. Mike var en kraftig og godlynt kar som hadde tøyset og spøkt med Noah, og det var Angus takknemlig for akkurat nå.

«Noah, jeg må hjelpe damen med hunden», forklarte han. «Kan du være her sammen med Mike?» Og før noen av dem rakk å protestere – det var ikke tid til slikt – dyttet han Noah inn i Mikes armer og dro av seg bukser og sko i en fart.

«Er du en god svømmer, doktor?» ropte skipperen. Han holdt fortsatt øye med Freya og hunden fra styrhuset, men han var også oppmerksom på hva som foregikk bak i båten.

«Ja, skipper.» Dette var ikke stunden for falsk beskjedenhet.

«Så hopp uti. Mike, kast ut livbøyene. De er festet til tau. Ta en på slep, doktor. Be Freya holde seg fast i den, så tar vi over.»

«Greit», svarte Angus kort før han hoppet ut i havet og grep tak i den første livbøyen som Mike kastet etter ham.

*

Hun hadde ikke tenkt gjennom dette.

Hun hadde forventet å se en halvdød hund, og det var det hun fant. Den hadde vært kraftløs og slapp da hun nærmet seg, og det var bare snuten som stakk opp av vannet for å ta inn luft. Hunden så ut som om den brukte sine aller siste krefter på kampen for å overleve.

Den befant seg for det meste under vann, en søkkvåt masse av mørk pels. Hvis Noah ikke hadde pekt på den, hvis hun ikke hadde sett den bevege seg, ville hun ha tatt den for å være en vase av tang.

Hun hadde handlet på instinkt, trodd at hun kunne gripe tak i et halsbånd og trekke hunden med seg tilbake til båten. Hun hadde tross alt vokst opp på en øy og tilbrakt mye av barndommen ute i vannet. Hun hadde til og med lært hvordan man reddet noen fra å drukne, hvordan man skulle takle en livredd og desperat person.

Men ikke en desperat hund.

Og da hun tok tak i hunden, reagerte den med et adrenalinkikk så voldsomt at hun nesten ble dratt under vannoverflaten.

Hvor lenge hadde hunden vært i sjøen? Den klamret seg til henne med labbene, med alt den hadde igjen av styrke og kraft.

Dette var en stor og raggete hund. Og hun hadde bare sett en liten del av den over vannet, som toppen av et isfjell. To svære poter la seg på skuldrene hennes og presset henne ned.

Freya tok tak i bakbeina i et forsøk på å få den til å løsne grepet om henne. Hun lyktes et kort øyeblikk og kom seg opp til overflaten, før hunden kastet seg over henne igjen.

«Nei!» skrek hun til hunden, uten å få respons. Hvis hun hadde vært en hund, ville hun kanskje ha klamret seg like desperat til det eneste som fantes innen rekkevidde. Hun prøvde å løsrive seg, men hunden kom mot henne igjen.

Før den plutselig sluttet å røre på seg. Fanget i et fast grep bakfra.

Hunden prøvde å vri seg løs, men ble dratt enda lenger bakover.

En livbøye ble skjøvet mot henne.

«Grip tak i den!» Det var mannen fra fergen. Den nye legen. Angus. Hun hadde ikke sett ham komme, men han kjempet for å holde hunden borte mens han ropte korte ordrer til henne.

Freya grep tak i livbøyen. Hunden kunne ikke nå henne lenger. Hun hev etter pusten noen ganger, og panikken begynte å slippe taket.

Angus holdt fortsatt hunden i et stålgrep. Den hadde hodet over vannet og kavet fremdeles med forlabbene, men det var ingenting å klamre seg fast i.

«Går det bra med deg?» spurte han.

«Ja da.» På et vis.

Hvordan kunne hun hjelpe til? Men før hun rakk å tenke tanken helt ut, ropte han ut flere beskjeder til henne. «Hold fast i din egen livbøye og hent en til meg også», instruerte han. «Mike har kastet ut tre stykker.»

Hun så seg forvirret omkring.

«Til venstre. Fem meter. Svøm!» Stemmen hans lød myndig og streng.

Hun kastet et siste blikk på skikkelsen som praktisk talt var skjult bak hunden. Og la på svøm.

*

Hun fikk tak i livbøyen og svømte tilbake til mannen og hunden. «Svøm bak meg», sa han idet hun nærmet seg, og hun adlød.

Han grep den andre bøyen og manøvrerte den på plass foran hunden, som kavet instinktivt med labbene for å klamre seg til den. Det så ut som om den prøvde dra seg over den solide ringen.

«Nå tar du et godt tak i skjorten min bakfra og holder deg fast», kommanderte Angus. «Ikke slipp den ekstra livbøyen. Vi trenger oppdriften den gir oss og vi må ha den som reserve.»

Hun orket ikke å protestere og klamret seg fast til skjorten hans.

De dannet et lite tog. Først hunden, så Angus og til slutt Freya.

Freya hadde vanligvis ikke bruk for dominerende menn. Men akkurat nå kunne han kommandere og dominere henne så mye han ville.

«Dra oss inn med repet fra hundens livbøye.» Angus ropte til fergeskipperen, og mens Freya holdt et godt tak i Angus og sin egen redningsbøye, kunne hun danne seg et oversiktsbilde av situasjonen.

Om bord på fergen hadde skipperen forlatt plassen sin ved roret. Fergen var i fritt driv, noe som ikke utgjorde en umiddelbar fare i den rolige sjøen inne i bukten. Dekksgutten holdt Noah i armene sine, og begge stirret måpende på det som foregikk. Skipperen klatret ned på rampen for å hale inn livbøyen, langsomt og forsiktig.

Da hun leste om denne legen på sosiale medier, tenkte hun at han neppe hadde så mye å bidra med. Kanskje hun hadde tatt feil av ham?

Gareth trakk dem langsomt mot fergen, i visshet om at hunden kunne slippe grepet hvis han rykket for hardt i redningslinen. Det ga henne tid til å tenke.

Og føle.

Hun holdt den ene armen rundt livbøyen, men hendene hennes var foldet under armene hans. Den søkkvåte bomullsskjorten klarte ikke å skjule de harde musklene og de brede skuldrene, at han var svært maskulin.

Hun følte at hun var blitt reddet. At hun hadde mistet kontrollen.

Men Freya Mayberry hadde ingen planer om å gi fra seg selv den minste kontroll. Det ville være å bryte med alle regler i boken hennes. Og i hvert fall når det gjaldt denne fyren. Ikke sant?

Da hun fikk høre at Shearwater Island endelige skulle få sin egen lege, hadde hun søkt ham opp på internett. Og det hun fant, hadde gitt henne hakeslepp.

Hun hadde sjekket kvalifikasjonene hans og sett at han hadde jobbet som fastlege i en fornem forstad ved sjøen i Sydney. Men det virket ikke som han hadde jobbet veldig hardt. Bare fem halve arbeidsdager i uken.

Hun hadde møtt mange deltidsarbeidende leger før, personer som prioriterte andre interesser fremfor legegjerningen. Noen hadde hatt viktige grunner for å jobbe deltid, men slik hun tolket det hun hadde sett på sosiale medier, gjaldt ikke det for Angus.

Selv virket han ikke spesielt opptatt av sosiale medier, i motsetning til kona hans, som hadde lagt ut bilder fra den ene begivenheten etter den andre. Bilder fra livlige sammenkomster på stranden, eller om bord på luksuriøse fritidsbåter.

Hun hadde også sett noen bilder med et barn i bakgrunnen. Ansiktet var sladdet, slik mange beskyttende foreldre valgte å gjøre. Og kona hans var veldig pen.

Hun visste selvsagt at det kunne være tvilsomt å bedømme noen ut fra profilen deres på sosiale medier, men denne mannen skulle tross alt ha en viktig rolle i hverdagslivet hennes. Og hun hadde fulgt med på livet hans med voksende skepsis.

Noe hadde mest sannsynlig gått galt med ekteskapet. Så hun hadde en mistanke om at han valgte å flytte hit for å få en ny start.

Og her og nå klamret hun seg fast til ham.

«Jeg kan slippe taket hvis jeg vil», mumlet hun, nærmest til seg selv.

«Det våger du ikke», protesterte Angus, som måtte ha hørt henne. «Forsett å holde deg fast i meg, lady.»

«Jeg er ingen lady.»

«For meg virker det som du er det.» Den lattermilde stemmen hans overrasket Freya, og et lite gisp unnslapp henne. Hun klamret seg altfor tett til ham. Brystene var omtrent flatklemte mot ryggen hans. Skjorten hennes var altfor tynn, tenkte hun, og det samme var hans.

«Vi nærmer oss. Bare heng på», formante Angus, og hun ble tvunget til å skjerpe seg og være fokusert.

De nådde omsider frem til fergerampen, og Gareth strakte seg etter hundens halsbånd. Angus ga den et dytt bakfra, og den kollapset på rampen; en eneste floke av søkkvåt pels.

«Hjelp Freya», sa Angus til Gareth. Han snudde seg rundt i vannet, grep tak i henne og skjøv henne fremover.

«Jeg kan …»

«Jeg vet at du kan, men det behøves ikke», sa Angus bestemt. Gareth bøyde seg frem for å gripe fatt i hendene hennes mens Angus dyttet henne bakfra. Så var hun plutselig ute av vannet selv også. «Sett deg ned», kommandere Angus. Og hun hadde ikke noe valg, for beina sviktet under henne idet hun segnet om ved siden av hunden.

Hun burde sjekke at hunden pustet. Hun burde …

Men det ble med tanken. For hun hadde ikke flere krefter igjen. Hun satte seg opp og følte seg utrolig nytteløs mens Angus halte seg opp av vannet og kom mot henne.

«Hunden …»

«Ja», svarte han, men ignorerte dyret fullstendig. Han gjorde vel sine medisinske prioriteringer, tenkte hun, der kvinner og barn måtte komme først. Før hunden? Selvsagt. «Har du svelget vann, tror du?»

Han ville sjekke om hun hadde fått vann i lungene. Hun husket øyeblikket da hunden dro henne under første gang. Hun hadde blitt fanget under den store hundekroppen, men hun trodde hun hadde klart å holde pusten.

«Det går bra med meg», svarte hun skjelvende. «Men hunden … Sjekk hvordan den har det, vær så snill. Jeg har pokker ta meg ikke gått igjennom alt dette bare for å se den dø nå.»

«Nei, og jeg har pokker ta meg ikke tenkt å se deg også dø nå», parerte han dystert. «Gareth, bagen min står under benken på akterdekket. Kan du hente den?»

Han var gjennomvåt uten andre klær enn boksershorts og en revnet skjorte – hadde hun revet den i stykker? Han knelte ved siden av henne og tok frem stetoskopet fra bagen for å lytte på lungene. Så la han en trøstende hånd på skulderen hennes. De var lege og pasient.

Hun burde ikke ha reagert på berøringen hans, men det gjorde hun. Det var et varmt og fast grep, som fikk kroppen hennes til å slappe litt av. Og hun sluttet nesten å skjelve.

«Lungene dine høres helt normale ut», erklærte Angus. «Men legg deg over på siden.»

«Men hunden …»

«Jeg skal snart se til den. Gareth, kan du finne noe å legge under Freyas hode? Ligg rolig til du får pusten tilbake, Freya.»

Hun adlød. Hun hadde blitt trukket under vann, og hun hadde vært vettskremt. Angus hadde reddet henne, og nå måtte hun ikke motarbeide ham.

Gareth plasserte et sammenbrettet håndkle under hodet hennes, og tilbød henne ett til.

Hun snudde seg over på siden mens den nye legen tok seg av hunden.

Den hadde kastet opp. «Gareth», sa Angus bestemt, og Gareth sluttet å pusle om henne for å hjelpe ham.

Gareth var forhenværende fisker, og sjøsyke og oppkast var noe fiskere var vant med å forholde seg til. Han kastet et blikk bort på hunden, hentet en vannslange og spylte rampen ren.

Hunden pustet. Brystet hevet og senket seg, men raskere enn normalt.

Angus plasserte stetoskopet på dyrets bryst og lyttet før han nikket fornøyd.

«Den overlever. Å kaste opp er det beste den kan gjøre. «Hei, kompis …» Hunden, som hadde fått tømt magen for sjøvann, løftet hodet og rørte urolig på seg. «Dette går bra, gutt. Har du noen flere håndklær, Gareth?»

Han fikk en hel stabel. «Det er mer der de kommer fra», bemerket skipperen, som iakttok Angus idet han begynte å tørke hunden med bestemte håndbevegelser, både for å berolige hunden og stimulere den til å kvitte seg med mer mageinnhold.

«Hei, Skip», kom det fra Mike. Han sto fortsatt med lille Noah i armene. De hadde vært fascinerte tilskuere til alt som foregikk, men Mike visste også at fergen var i driv. «Vi nærmer oss land», advarte han. Gareth så seg omkring, bannet og hastet tilbake til styrhuset.

«Hund», sa Noah før stemmen hans druknet i støyen fra båtmotoren.

«Miss Mayberry reddet ham», fastslo Angus, før han snudde seg mot Mike. «Takk for at du tok vare på Noah. Men kan du holde ham en liten stund til? Noah, kan du være hos Mike mens jeg passer på hunden?»

«Ja», svarte Noah. Dekksgutten smilte og tok et fastere grep om barnet.

«Vi må gå foran i båten og gjøre klar tauene før vi legger til kai», sa han. De forsvant, og Freya ble liggende igjen på rampen sammen med Angus og hunden.

Fergen minnet plutselig litt om et akuttmottak, tenkte hun. To pasienter og en lege. Hun brast i latter, og Angus sendte henne et bekymret blikk.

«Går det bra med deg?»

«Jeg tenker», svarte hun. «Oppe på dekk har vi sykehussenger, overvåkingsutstyr, alt vi trenger til en fungerende avdeling. Hvis du pakker opp noen esker og finner deg en hvit legefrakk, kan vi bli her mye lenger enn de fem minuttene vi har igjen før vi legger til kai.»

Han smilte kort. «Jeg vil ikke ha mer enn fem minutter til om bord. Jeg vil gjerne ta et røntgenbilde av lungene dine.»

«Røntgenutstyret er allerede på plass på øya, men jeg trenger ikke å bli fotografert.» Nå som dramaet var over, begynte hun å føle seg euforisk. «Jeg har det helt fint. Jeg kan ikke ha svelget mye sjøvann.»

«Jeg iakttok deg. Hunden presset deg under vann.»

«Og du reddet meg.» Smilet hennes falmet. «Takk skal du ha.»

«Det var ikke så smart gjort av deg. Hvis du hadde ventet litt, kunne vi snudd fergen og halt hunden inn.»

«Mens den hadde full panikk? Du vet godt at den var i ferd med å drukne.»

«Greit, du reddet den. Men det var likevel dumt gjort.»

«Egentlig ikke, for jeg ble jo reddet selv også.» Hun lå fremdeles i sideleie, med Gareths håndklær som hodepute. Solen skinte på ansiktet hennes, og hun ble fylt av en varm lettelse mens hun så på Angus som fortsatte med å tørke hunden.

Han var en stor mann. Den våte skjorten klistret seg til en bred og veltrent overkropp. Ansiktet var solbrunt med maskuline trekk, øynene grå, håret mørkt og litt bleket i endene, som om han var mye ute i solen.

Han kunne vært en av surferne ved stranden helt på spissen av øya, tenkte hun. Men han var eldre enn dem. Ifølge CV-en var han trettiseks år, og han så ikke yngre ut. Det var tynne rynker rundt øynene hans, og han virket litt … herjet.

Men det kunne ikke stemme med tanke på bildene av ham på sosiale medier. Hun hadde fått inntrykk av at han kom fra en velstående familie. Ja, hun hadde snoket litt mer enn hun burde, men hun skulle tross alt dele hus med ham en periode.

Tanken fikk henne til å sette seg brått opp. Hun skulle bo sammen med denne mannen!

På et vis.

Det hadde virket logisk og fornuftig da planene ble lagt. For en måneds tid siden hadde hun fått en telefon fra overlegen på Gannet Island. «Vi har fått en søknad fra en lege som er interessert i å drive en medisinsk klinikk på Shearwater. Han besøkte oss for noen måneder siden, og nå er han klar for en fast stilling. Hvis du er enig, skal vi sette himmel og jord i bevegelse for å få sendt nødvendig utstyr over til dere. Men han trenger et sted å bo. Ditt hus ligger i nærheten av klinikken, og du har plass til å innlosjere turister i den ene delen av huset. Tror du denne legen kan bo hos deg til han finner et annet sted?»

Hun var blitt så overrasket over at Shearwater omsider skulle få sin egen, at hun hadde sagt ja før hun fikk tenkt seg om. En lege!

Det bodde ikke så mange mennesker på Shearwater, men folk ble akutt syke der også, og hun hadde flere ganger havnet i situasjoner da hun hadde følt seg hjelpeløs. Som øyas eneste sykepleier, var det hun som måtte trå til i akutte situasjoner. Hun kunne få assistanse fra Gannet Island, men det tok tid, og det var tilfeller da tid hadde fått konsekvenser som hun helst ville glemme.

Å ha en lege boende på baksiden i det gamle huset hun hadde arvet av bestemoren sin, betydde ikke at de skulle leve tett sammen. Han hadde videreutdannelse i akuttmedisin og kirurgi, noe som betydde at de til og med kunne utføre operative inngrep. Selv hadde hun nok kompetanse til å kunne gi narkose. I situasjoner som bilkollisjonen for tre uker siden, eller da en mann på jetski hadde pløyd rett gjennom en gruppe med svømmere, ville en lege på øya gjort hele forskjellen …

Derfor svarte hun ja.

Men opplysningen om at han skulle ha med seg sønnen sin, hadde satt en støkk i henne. Bare tanken på å ha et barn boende i huset gjorde henne nesten skjelven, men hun hadde overtalt seg selv i den saken også. Lily Simons, naboen hennes, var en snill bestemortype med en voksen sønn som hadde flyttet fra øya, og hun hadde jublet over muligheten til å bli barnevakt for en liten gutt. Freya sa til seg selv at hun ikke skulle ha noe med barnet å gjøre. Døren mellom de to halvdelene av huset skulle være forsvarlig lukket.

Dermed basta.

Men hun hadde ikke forestilt seg dette. Angus, den nye legen, småpratet trøstende til den store hunden mens han satt bøyd over den med klær som klistret seg til kroppen …

Ta det rolig nå, jente, sa hun strengt til seg selv. Har du mistet vett og forstand? Du må ha svelget mer sjøvann enn du er klar over, siden hodet ditt er fullt av forbudte tanker!

Han var en lege som tok en pause etter det hun antok var et mislykket ekteskap. Hun hadde registrert at Deborah Knox brått hadde sluttet å omtale ham som «min ektemann», og det faktum at han var her sammen med sønnen sin, talte for seg. Han tilhørte sosieteten i Sydney, og ville sikkert bare bli på øya en kort periode.

Derfor burde hun ikke ligge her i solskinnet og stirre på det som faktisk var en flott og sexy kropp.

Eller tenke slike tanker om en fyr som snart skulle bli leieboeren hennes.

«Bare slapp av til vi når land», kom det fra Angus. «Du er nok i en form for sjokktilstand. Lukk øynene og gi deg selv lov til å være pasient for en liten stund.»

Pasienten hans.

Lege og pasient.

Ja, hun kunne være pasienten hans en liten stund, avgjorde hun. Før de ble lege og sykepleier. Profesjonelle samarbeidspartnere.

Men hun hadde vondt i magen. Måtte ha forstrukket noe mens hun kjempet med hunden. Hun krympet seg, og han så det selvsagt.

«Hva er galt?»

«Ingenting. Bare et stikk i siden. Har vel forstrukket en muskel eller noe slikt.»

«Overrasker meg ikke.» Han ga henne et mønstrende blikk. «Er det veldig vondt?»

«Nei. Bare en litt stikkende smerte.»

«Vi skal undersøke deg nærmer etterpå.»

«Det er ikke nødvendig.»

«Jo», insisterte han bestemt og fortsatte å tørke hunden. Han mumlet fortsatt trøstende ord til den. Hun ville ikke hatt noe imot at han snakket slik til henne også …

Hold nå opp. Lukk øynene, sa hun strengt til seg selv, men det fungerte ikke.

Han fortsatte med sitt, og hun prøvde forgjeves å late som om hun ikke stirret.

Hun kunne simpelthen ikke la være.

